**Predkladacia správa**

Ministerstvo dopravy Slovenskej republiky (ďalej len „ministerstvo dopravy“) predkladá na rokovanie Legislatívnej rady vlády Slovenskej republiky návrh legislatívneho zámeru zákona o regulácii vesmírnych aktivít (ďalej len „návrh legislatívneho zámeru“) na základe Plánu legislatívnych úloh vlády SR na rok 2024.

Ministerstvo dopravy pristúpilo k vypracovaniu návrhu legislatívneho zámeru vzhľadom na skutočnosť, že oblasť výkonu vesmírnych aktivít na území Slovenskej republiky, resp. aktivít vykonávaných pod vlajkou Slovenskej republiky nie je upravená žiadnym právnym predpisom. Zároveň je však Slovenská republika zmluvnou stranou štyroch z piatich dohovorov Organizácie spojených národov (OSN), ktoré vytvárajú celosvetový základný právny rámec pre vykonávanie aktivít vo vesmíre a z ktorých vyplývajú určité záväzky, ktoré si vyžadujú vytvorenie podrobnejšieho právneho rámca na národnej úrovni. Ide najmä o záväzky týkajúce sa registrácie vesmírnych objektov a zodpovednosti za škodu spôsobenú vypúšťanými vesmírnymi objektami.

Potreba úpravy právnych vzťahov spojených s výkonom vesmírnych aktivít v súčasnosti narástla vzhľadom na skutočnosť, že aj v Slovenskej republike začali aktivity, ku ktorým sa viažu povinnosti spojené s vesmírnymi aktivitami, ako ich definujú vyššie uvedené dohovory OSN.

Na základe schváleného návrhu legislatívneho zámeru ministerstvo dopravy pripraví návrh zákona o regulácii vesmírnych aktivít.

Návrh legislatívneho zámeru nie je predmetom vnútrokomunitárneho pripomienkového konania.

Návrh legislatívneho zámeru bol predmetom riadneho medzirezortného pripomienkového konania a na rokovanie Legislatívnej rady vlády SR sa predkladá bez rozporov.